

 Mengeška 7 b, 1236 Trzin

PRAVILA ŠOLSKEGA REDA

OŠ TRZIN

Trzin, september 2016

**1. člen**

**Splošna določba**

Pravila šolskega reda Osnovne šole Trzin opredeljujejo dolžnosti in odgovornosti učencev, načine zagotavljanja varnosti, pravila obnašanja in ravnanja med poukom, med odmori, v času malice in kosila ter v garderobah. Določajo tudi organiziranost učencev, opravičevanje odsotnosti ter sodelovanje pri zagotavljanju zdravstvenega varstva učencev.

**2. člen**

**Dolžnosti in odgovornosti učencev**

Učenci Osnovne šole Trzin spoštujejo pravice drugih učencev in delavcev šole.

Imajo spoštljiv in strpen odnos do drugih učencev in delavcev šole.

Redno in točno obiskujejo pouk ter druge vzgojno-izobraževalne dejavnosti.

Izpolnjujejo svoje učne in druge šolske obveznosti: k pouku prihajajo pripravljeni, z vsemi potrebščinami in opravljenimi domačimi nalogami.

So pošteni pri preverjanju in ocenjevanju znanja.

Učencev in delavcev šole ne ovirajo in ne motijo pri delu.

Varujejo in odgovorno ravnajo s premoženjem šole ter lastnino učencev in delavcev šole.

Skrbijo za urejenost šole in šolske okolice.

Sodelujejo pri dogovorjenih oblikah dežurstva učencev.

**3. člen**

**Načini zagotavljanja varnosti**

Če učenci delujejo v skladu s pravili šolskega reda, šola prevzema odgovornost za varnost učencev v času pouka in v času izvajanja drugih dejavnosti, določenih z letnim delovnim načrtom (tematski dnevi, ekskurzije, tabori in šole v naravi), in sicer na področju šolskega prostora, ki obsega šolsko stavbo, šolsko dvorišče, zelenice in šolske dovozne poti ter v prostorih, kjer potekajo druge dejavnosti.

**4. člen**

**Splošna pravila obnašanja in ravnanja**

Na Osnovni šoli Trzin so prepovedane vse oblike nasilja (fizično, psihično, spolno, ekonomsko).

Ob srečanju drug drugega pozdravimo. Uporabljamo prijazne besede, kot so prosim, hvala, oprosti,…

Učenci delavce šole in druge odrasle osebe vikajo ter naslavljajo z gospod ali gospa.

Spoštujemo nedotakljivost tuje lastnine.

Učenci sami odgovarjajo za vrednejše predmete, prinešene v šolo.

Na šolskem območju je prepovedano kajenje, uživanje alkohola, drog in drugih psihoaktivnih snovi. Prav tako je prepovedano prinašanje teh snovi v šolo in k dejavnostim, ki jih organizira šola izven svojih prostorov. Isto velja tudi za prinašanje in uporabo pirotehničnih sredstev.

Brez soglasja vodstva šole je prepovedano vsakršno fotografiranje, avdio in video snemanje.

Uporaba mobilnih elektronskih komunikacijskih naprav med izvajanjem obveznega programa (pouk in odmori, razredne ure, dnevi dejavnosti, letna in zimska šola v naravi), razširjenega programa (podaljšano bivanje, jutranje varstvo, dodatni pouk, dopolnilni pouk, interesne dejavnosti) in nadstandardnega vzgojno-izobraževalnega programa (tabori) praviloma ni dovoljena.

Učenci vstopajo v šolo in izstopajo iz nje izključno skozi zanje določena vhoda.

Učenci vstopajo v šolo največ 15 minut pred pričetkom pouka.

Učenci po končanih šolskih dejavnostih zapustijo območje šolskega prostora.

V šoli smo čisti, urejeni in spodobni.

Učenci so v šoli obuti v copate.

**5. člen**

 **Pravila obnašanja in ravnanja med poukom**

Ob vstopu v prostor damo prednost tistemu, ki prostor zapušča.

Ob začetku šolske ure so učenci na svojih prostorih in pripravljeni na učno uro.

Ob prihodu učitelja v razred učenci vstanejo in pozdravijo. Učitelj odzdravi. Pozdravimo se tudi ob koncu pouka.

Med poukom ne jemo, ne pijemo in ne žvečimo žvečilnih gumijev.

Med poukom ne klepetamo in ne segamo govorcu v besedo.

V času pisanja pisnih preizkusov znanja smo tiho.

V primeru, da učitelja 5 minut po začetku učne ure ni niti v učilnici niti v kabinetu, reditelj oddelka o tem nemudoma obvesti vodstvo šole.

**6. člen**

**Pravila obnašanja in ravnanja med odmorom**

Med odmorom so vrata učilnic odprta.

Med odmorom učenci šolskega poslopja ne zapuščajo.

V šoli hodimo počasi in tiho.

**7. člen**

**Pravila obnašanja in ravnanja pri malici in kosilu**

S hrano ravnamo spoštljivo in jo uživamo kulturno. Po obroku za seboj pospravimo in pri tem upoštevamo pravila ločevanja odpadkov.

Reditelji in dežurni učenci ravnajo v skladu z navodili za reditelje in dežurne učence.

V jedilnici šolske torbe odložimo na za to določeno mesto.

Na kosilo mirno počakamo v koloni in se ne vrivamo.

Po končanem obroku zapustimo jedilnico. Učenci, ki niso naročeni na kosilo, se v času kosila v jedilnici ne zadržujejo.

**8. člen**

**Pravila obnašanja in ravnanja v garderobi**

V garderobi oddelkov prvega vzgojno izobraževalnega obdobja se učenci drugih oddelkov ne zadržujejo.

Garderobne omarice zaklepamo in ključ skrbno hranimo.

V garderobnih omaricah hranimo samo čevlje, oblačila in šolske potrebščine.

Garderobno omarico ohranjamo v enakem stanju, kot smo jo prejeli.

**9. člen**

**Vzgojni ukrepi**

Kadar učenec krši svoje dolžnosti, določene z zakonom ter z drugimi predpisi in akti šole pristojne osebe Osnovne šole Trzin lahko izvedejo naslednje vzgojne ukrepe:

- ustno opozorilo,

- pogovor z učencem (strokovni delavec, razrednik, svetovalna služba, ravnateljica),

- razgovor s starši,

- pisno obvestilo staršem (»podpis«),

- odstranitev iz učilnice oziroma iz učne skupine pod nadzorom strokovnega delavca,

- udeležba na dnevih dejavnosti, ekskurzijah, v šoli v naravi, na taborih,… ob prisotnosti staršev ali spremljevalca na stroške staršev,

- prepoved udeležbe na ekskurzijah, v šoli v naravi, na taborih, tekmovanjih…,

- začasna prepoved obiska interesne dejavnosti,

- odstranitev z organiziranega dneva dejavnosti, ekskurzije, izleta, tabora, šole v naravi,…s pomočjo policije v skladu z veljavno zakonodajo in na stroške staršev,

- začasna ali trajna ukinitev statusa učenca perspektivnega športnika, statusa učenca perspektivnega mladega umetnika, statusa učenca vrhunskega športnika oziroma statusa učenca vrhunskega mladega umetnika,

- razrešitev s funkcije predstavnika oddelka v šolski skupnosti oziroma v otroškem parlamentu,

- začasen odvzem elektronskih naprav in drugih motečih predmetov ter izročitev staršem,

- odstranitev iz jedilnice,

- čiščenje in urejanje šolskih prostorov oziroma okolice šole,

- pomoč v jedilnici, v tajništvu, v knjižnici,…,

- zadržanje po pouku pod nadzorom strokovnega delavca, svetovalne službe…,

- povrnitev namerno povzročene škode v prvotno stanje oz. plačilo ustreznega nadomestila,

- premestitev v drug oddelek oziroma v drugo učno skupino,

- govorni nastop, pisni ali likovni izdelek na temo s področja bontona,

- pomoč mlajšim učencem ali v vrtcu,

- javno opravičilo (npr. po šolskem radiu, na šolski prireditvi, v šolskem glasilu),

- vodenje dnevnika oz. listovnika (portfolia) o opravljenih nalogah oz. zadolžitvah,

- odvzem pisnega preizkusa znanja v primeru ugotovljenega goljufanja ali motenja ostalih,

- podaljšanje rediteljstva za en teden,

- prepoved vstopa v določene šolske prostore (jedilnica, knjižnica, telovadnica …).

**10. člen**

**Organiziranost učencev**

Osnovna šola Trzin izvaja vzgojno-izobraževalno delo po razredih, v oddelkih in učnih skupinah. Razred je vzgojno-izobraževalna celota, ki v skladu s predmetnikom in učnim načrtom obsega učno snov enega šolskega leta. Učenci posameznega razreda so razporejeni v oddelke. Učenci enega ali več razredov ali oddelkov so pri posameznih predmetih razporejeni v učne skupine.

Oddelke in učne skupine oblikuje šola, ki je pri tem avtonomna.

**11. člen**

**Opravičevanje odsotnosti**

Starši morajo ob vsakem izostanku učenca šoli sporočiti vzrok izostanka. Če starši vzroka izostanka ne sporočijo v petih delovnih dneh od prvega dne izostanka dalje, jih šola obvesti o izostanku učenca in jih pozove, da izostanek pojasnijo.

Po petih neopravičenih urah razrednik obvesti starše/skrbnike. Po desetih neopravičenih urah razrednik obvesti šolsko svetovalno službo, ki se pogovori z učencem in njegovimi starši/skrbniki. Po petnajstih neopravičenih urah učiteljski zbor učencu izreče vzgojni opomin.

Učenec lahko izostane od pouka ne da bi starši sporočili vzrok izostanka, če njegov izostanek vnaprej napovejo, vendar ne več kot pet dni v šolskem letu.

Ravnateljica lahko na prošnjo staršev iz opravičljivih razlogov dovoli učencu daljši izostanek od pouka.

**12. člen**

**Zdravstveno varstvo učencev**

Na Osnovni šoli Trzin skrbimo za lastno varnost in zdravje ter ne ogrožamo zdravja in varnosti drugih učencev in delavcev šole.

Osnovna šola Trzin pri izvajanju zdravstvenega varstva učencev sodeluje z Zdravstvenim domom Domžale zlasti pri izvedbi obveznih zdravniških pregledov za otroke, vpisane v 1. razred, ter pri izvedbi rednih sistematičnih zdravstvenih in zobozdravstvenih pregledov v času šolanja.

**13. člen**

**Končna določba**

Pravila šolskega reda je sprejel Svet Osnovne šole Trzin dne 22.6.2016. Pravila šolskega reda se začnejo uporabljati 1. 9. 2016.